Ellen Trane Nørby (V), 2008-12-11:
Jeg vil gerne starte med at sige tak til Enhedslisten, fordi de har fremsat dette beslutningsforslag.
Det giver os mulighed for at tage en meget tiltrængt debat om prostitution, og det synes jeg i høj grad der er behov for.
Jeg må sige, at på Venstres vegne kan jeg i høj grad beklage, at vi nærmest har fået en fuldstændig videntømt, moraliserende debat, hvor man - hvis man bekender sig til en kriminalisering - nærmest kan pudse glorien og sige, man er et godt menneske.
Hvis man i stedet problematiserer nogle af forholdene, jamen så er det udtryk for, at man er et dårligt menneske.
Jeg synes, det er tiltrængt, at vi får fokus på, hvad det egentlig er, vi drøfter, og hvad prostitution er for et fænomen.
Er det et socialt problem, er det et kriminelt problem, eller er det en mellemting?
Det er vigtigt, at vi får et ordentligt videngrundlag for at kunne tage de drøftelser, og også at vi får taget en drøftelse om, hvem det er, vi ønsker at hjælpe med de initiativer, vi tager i forhold til prostitution.
Socialudvalget var jo i Sverige i september måned, og alle de, der deltog i den studietur, fik også meget klart at vide af de svenske aktører, som vi mødtes med, at den svenske lovgivning i høj grad er normativ lovgivning.
Der er sådan set ikke noget ønske om, at lovgivningen nødvendigvis skal hjælpe de prostituerede; den skal sende et signal.
Man har jo til enhver tid ret til at lave en sådan lovgivning, og man har til enhver tid ret til at argumentere for, at en kriminalisering er det eneste lyksalige.
Men jeg synes også, at man så er nødt til at konfrontere sig selv med, om man gør det for at hjælpe de kvinder, der er i prostitution, eller om man gør det af alle mulige andre årsager.
Da hr. Villy Søvndal var socialordfører for SF, og der her i salen var en debat om fri narkotika og navnlig om nogle af de meget hårdt ramte narkomaner, som ofte også var drevet ud i prostitution, fordi de havde en gæld, sagde han, at man skulle passe på, man ikke fik de ideologiske barrierer så højt op, at man ikke længere kunne se den verden, man egentlig ønskede at forholde sig til.
Jeg synes i høj grad også, det er tilfældet, når vi tager prostitutionsdebatten herhjemme, at vi egentlig glemmer at kigge på den gruppe, vi gerne vil hjælpe, altså kvinderne og mændene i prostitution, men i højere grad tager en moraliserende debat.
Derfor kan jeg sige fra Venstres side, at vi synes, der er rigtig mange gode pointer i Enhedslistens forslag.
Vi er overhovedet ikke enige i det hele, og vi kan heller ikke støtte forslaget, men det er vigtigt, at vi hele tiden har en diskussion om, hvordan vi sikrer, at der er ordentlige exitstrategier for kvinder, der ønsker at komme ud af prostitution, hvordan vi sikrer, at der er ordentlige hjælpetilbud, og hvordan vi sikrer, at der også hele tiden er en debat om, hvor grænserne går, og hvad vi vil acceptere.
Det er fuldstændig og aldeles uacceptabelt, at folk her i 2008 bliver handlet til Danmark mod deres vilje og med det sigte at sælge dem til prostitution, men vi synes også, det er enormt vigtigt, at vi kan holde tingene adskilt, for som souschefen på Reden i Århus siger i den ph.d.-afhandling, hun har lavet om prostitution, er prostitution nok et fænomen, der strækker sig lige fra vold mod kvinder til et kontekstbestemt valg.
Jeg tror, det enormt vigtigt, at vi holder os det for øje og også prøver at få afsøgt en ordentlig viden på området.
Jeg synes, det er trist, at vi i de senere par år har haft en moraldebat i stedet for en videndebat, og jeg synes, vi skylder os selv at holde fast i, at der også skal viden frem.
Her i oktober måned afholdt Nordisk Ministerråd en stor konference i Sverige.
Her bragte en forsker fra universitetet i Göteborg faktisk en del viden frem i debatten, og jeg synes, det var interessant viden, fordi den satte fokus på, at det jo ikke kun er kvinder, der er i prostitution.
Jari Kuosmanen udtalte på konferencen, at den store undersøgelse, man havde lavet i Sverige, viste, at 2 pct. af de svenske mænd mellem 18 og 74 år havde modtaget betaling for seksuelle ydelser, mens tallet for kvinderne var 1,6 pct.
Fra Venstres side vil vi gerne hilse Enhedslistens initiativ og debatten velkommen i håb om, at vi dermed kan tage det første skridt mod at få en videnbaseret debat, som også forholder sig til, hvordan vi kan hjælpe de kvinder og mænd, der er i prostitution, i stedet for at blive ved med at holde fast i en fordomsdebat, som bygger på bedre moral og ikke på, hvordan vi kan tage reelle sociale initiativer.